b'\n_START_ARTICLE_\nPro-vida\n_START_PARAGRAPH_\nPro-vida (en angl\xc3\xa8s pro-life) \xc3\xa9s la posici\xc3\xb3 \xc3\xa8tica i pol\xc3\xadtica que afirma la defensa del dret hum\xc3\xa0 a la vida, siguin quines siguin les circumst\xc3\xa0ncies, defensada per diverses associacions i corrents de pensament. Des de la perspectiva d\'aquestes associacions, la vida humana comen\xc3\xa7a des del moment de la concepci\xc3\xb3, de manera que les diferents fases  per les que es passen com el zigot, l\'embri\xc3\xb3 i el fetus es consideren com a persones humanes. Per aquesta ra\xc3\xb3, es solen oposar a pr\xc3\xa0ctiques com l\'eutan\xc3\xa0sia, la clonaci\xc3\xb3 humana, les investigacions amb c\xc3\xa8l\xc2\xb7lules mare embrion\xc3\xa0ries (no amb les adultes) i, particularment, amb l\'avortament indu\xc3\xaft._NEWLINE_En la q\xc3\xbcesti\xc3\xb3 de la interrupci\xc3\xb3 de l\'embar\xc3\xa0s, la perspectiva pro-vida es troba enfrontada amb els moviments pro-avortament. La major controv\xc3\xa8rsia entre aquestes dues postures rau en quin \xc3\xa9s el punt d\'inici de la vida humana.\n_START_SECTION_\nHist\xc3\xb2ria\n_START_PARAGRAPH_\nEls moviments pro-vida sorgeixen als anys 70 i els anys 80 del segle XX com a reacci\xc3\xb3 als canvis socials i legals que es produeixen en les societats occidentals a partir dels anys 60: la legalitzaci\xc3\xb3 dels m\xc3\xa8todes anticonceptius, la despenalitzaci\xc3\xb3 de l\'avortament, la creaci\xc3\xb3 d\'unitats de planificaci\xc3\xb3 familiar, la introducci\xc3\xb3 de l\'educaci\xc3\xb3 sexual als programes dels centres d\'ensenyament, la liberalitzaci\xc3\xb3 dels costums sexuals, l\'aparici\xc3\xb3 de formes alternatives a la fam\xc3\xadlia tradicional, etc._NEWLINE_Se sol situar el seu naixement als Estats Units arran de la sent\xc3\xa8ncia Roe v. Wade del Tribunal Suprem dels Estats Units que en 1973 despenalitzava l\'avortament argumentant que la Constituci\xc3\xb3 dels Estats Units "protegeix de l\'activitat de l\'Estat en contra de la privadesa, incl\xc3\xb2s el dret garantit de la dona a finalitzar el seu embar\xc3\xa0s". En aquell moment nom\xc3\xa9s un 46% dels enquestats assegurava no oposar-se a "una llei que permetia a la dona acudir al metge durant els seus primers mesos", mentre que vint anys despr\xc3\xa9s ho aproven el 60%._NEWLINE_En les dues \xc3\xbaltimes d\xc3\xa8cades els grups antiavortistes han anat guanyant terreny als Estats Units i a Europa. Als Estats Units la seva influ\xc3\xa8ncia ha arribat als electors del Partit Dem\xc3\xb2crata, que han aconseguit que el suport a la Llei de l\'Avortament de 1973 hagi passat del 56% en 1995 al 41% en 2012. El l\xc3\xadder d\'aquests dem\xc3\xb2crates antiavortistes \xc3\xa9s l\'expresident Jimmy Carter que va afirmar: "Mai he cregut que Jesucrist hagu\xc3\xa9s perm\xc3\xa8s l\'avortament". Els grups m\xc3\xa9s importants i que compten amb m\xc3\xa9s recursos s\xc3\xb3n Focus on the Family i Alliance Defense Fund._NEWLINE_A Espanya, el punt d\'inflexi\xc3\xb3 per al desenvolupament dels moviments pro-vida va ser l\'aprovaci\xc3\xb3 pel govern de Rodr\xc3\xadguez Zapatero de la nova Llei de l\'Avortament de 2009 (una llei de terminis que va substituir a la de 1985). Aquesta llei va suscitar un manifest cient\xc3\xadfic en contra de la pr\xc3\xb2pia llei coneguda com el Manifest de Madrid, recolzat per m\xc3\xa9s de 2.000 cient\xc3\xadfics, professors i intel\xc2\xb7lectuals de diferents branques de la Biomedicina, les Humanitats i les Ci\xc3\xa8ncies Socials. A m\xc3\xa9s, diferents institucions espanyoles com el Col\xc2\xb7legi Oficial de Metges de Sevilla, l\'Il\xc2\xb7lustre Col\xc2\xb7legi Oficial de Metges de Madrid, la Comissi\xc3\xb3 Nacional de Bio\xc3\xa8tica espanyola, i el Col\xc2\xb7legi Oficial de Metges de Cadis van signar tamb\xc3\xa9 la seva adhesi\xc3\xb3 a aquest manifest._NEWLINE_Des d\'aquest moment les manifestacions s\'han anat succeint de forma reiterada. De fet, al maig de 2012 els grups pro-vida espanyols com Hazteoir van aconseguir que fos Madrid el lloc on es va reunir el Congr\xc3\xa9s Mundial de Fam\xc3\xadlies, on va intervenir, entre altres, el bisbe d\'Alcal\xc3\xa1 d\'Henares, Juan Antonio Reig Pla, i al que tamb\xc3\xa9 va assistir l\'eurodiputat del Partit Popular, Jaime Major Orella. En aquest per\xc3\xadode, Espanya tamb\xc3\xa9 ha vist la creaci\xc3\xb3 de m\xc3\xbaltiples grups i associacions pro-vida en diferents \xc3\xa0mbits socials._NEWLINE_En el moviment pro-vida, cal destacar la import\xc3\xa0ncia que revesteix la declaraci\xc3\xb3 de Dubl\xc3\xadn \xc2\xa0realitzada i signada per m\xc3\xa9s de 900 especialistes, ginec\xc3\xb2legs, metges, infermers, matrones, i pediatres en el context del simposi internacional sobre la salut de la mare al setembre de l\'any 2012. Aquesta declaraci\xc3\xb3 compatibilitza el dret a la vida del no nascut amb el dret de la dona a la salut sexual que molts grups proelecci\xc3\xb3 empren com a contrap\xc3\xa8s._NEWLINE_Aix\xc3\xad mateix, l\'any 2015, un grup transversal de professionals de la salut va gravar un manifest metge en contra de l\'avortament, com a resposta als primers passos del govern xil\xc3\xa8 per legalitzar l\'avortament. Mentre, a Espanya se segueixen succeint les manifestacions pro-vida davant el govern, a trav\xc3\xa9s d\'iniciatives com Cada Vida Importa.\n_START_SECTION_\nHist\xc3\xb2ria a Catalunya\n_START_PARAGRAPH_\nA Catalunya, l\'1 de gener de 1987 es va constituir la Fundaci\xc3\xb3 Pro Vida de Catalunya. Des del 29 de juny de 1987 es troba inscrita al Registre de Fundacions i Associacions de Catalunya, amb el n\xc3\xbamero 310, i al Registre d\'Entitats, Serveis i Establiments Socials (RESES) de la Generalitat de Catalunya, amb el n\xc3\xbamero de servei S07097. Per tal de ser reconeguda en el sistema d\'identificaci\xc3\xb3 tribut\xc3\xa0ria disposa del n\xc3\xbamero d\'identificaci\xc3\xb3 fiscal (NIF) G58388125._NEWLINE_La fundaci\xc3\xb3 va sorgir de l\'experi\xc3\xa8ncia d\'un grup de persones que des de fa anys treballa a favor de la vida humana en els aspectes educatius i d\'opini\xc3\xb3 publica aix\xc3\xad com en l\'acollida i ajuda a les futures mares en dificultats per motiu del seu embar\xc3\xa0s._NEWLINE_La Fundaci\xc3\xb3 Pro Vida de Catalunya fomenta i desenvolupa, sense cap \xc3\xa0nim de lucre, tota classe d\'activitats encaminades a la promoci\xc3\xb3 del valor singular, social i transcendent de la vida humana, des de la concepci\xc3\xb3 fins a la mort natural, dels drets humans inherents a ella i de la seva protecci\xc3\xb3 i ajuda.\n_START_SECTION_\nIdeari\n_START_PARAGRAPH_\nSegons els diversos moviments pro-vida, tots els \xc3\xa9ssers humans tenen dret a la vida, entenent tamb\xc3\xa9 com a \xc3\xa9ssers humans a la vida gestada despr\xc3\xa9s de la fecundaci\xc3\xb3, \xc3\xa9s a dir, el zigot, l\xe2\x80\x99 embri\xc3\xb3 i el fetus. Els moviments pro-vida generalment entenen que la vida humana ha de ser valorada i respectada des de la fecundaci\xc3\xb3 o des de la implantaci\xc3\xb3 fins a la mort natural. El moviment pro vida actual \xc3\xa9s normalment, per\xc3\xb2 no exclusivament, associat amb la moralitat cristiana, i ha influenciat a certes branques de l\'utilitarisme bio\xc3\xa8tic ._NEWLINE_Des del punt de vista pro-vida, qualsevol destrucci\xc3\xb3 deliberada d\'\xc3\xa9ssers humans, entenent per tals tamb\xc3\xa9 embrions o fetus, \xc3\xa9s vista com un assassinat, alguna cosa considerat com \xc3\xa8tica o moralment incorrecte i com un delicte. Aquests actes no s\xc3\xb3n considerats com mitigats per qualsevol creen\xc3\xa7a o pensaments cient\xc3\xadfics o, en el cas de l\'avortament, amb la terminaci\xc3\xb3 dels problemes de la dona amb un embar\xc3\xa0s no desitjat o perill\xc3\xb3s, ja que aquests beneficis provindrien de la mort d\'una altra persona. Les associacions pro-vida es recolzen en corrents cient\xc3\xadfics que afirmen que la vida humana comen\xc3\xa7a despr\xc3\xa9s de la fecundaci\xc3\xb3, i que "la prohibici\xc3\xb3 de l\'avortament no afecta, de cap manera, la disponibilitat d\'una cura \xc3\xb2ptim de la dona embarassada". En alguns casos, aquesta creen\xc3\xa7a s\'est\xc3\xa9n a l\'oposici\xc3\xb3 d\'avortar fetus que podrien ser no viables, com els que pateixen de anencef\xc3\xa0lia. A m\xc3\xa9s, l\'eutan\xc3\xa0sia, o el "su\xc3\xafcidi assistit", com l\'anomenen les associacions pro-vida, \xc3\xa9s tamb\xc3\xa9 objectada en la creen\xc3\xa7a que la vida \xc3\xa9s un "b\xc3\xa9 suprem", i que hi ha alternatives viables al su\xc3\xafcidi com poden ser les cures pal\xc2\xb7liatives ( en cas de malalties terminals) i l\'atenci\xc3\xb3 personalitzada, propera i humana en tots els casos._NEWLINE_Les associacions pro-vida freq\xc3\xbcentment s\'oposen a certs m\xc3\xa8todes anticonceptius, com la p\xc3\xadndola o el DIU, incloent les pastilles anticonceptives, que eviten la implantaci\xc3\xb3 del zigot. Aix\xc3\xb2 es deu al fet que els defensors pro-vida, consideren que la vida comen\xc3\xa7a amb la fecundaci\xc3\xb3, de manera que aquests m\xc3\xa8todes serien abortistes. L\'Esgl\xc3\xa9sia cat\xc3\xb2lica, que a continuaci\xc3\xb3 s\'exposar\xc3\xa0, reconeix aquest punt de vista.\n_START_SECTION_\nCr\xc3\xadtiques\n_START_PARAGRAPH_\nEn la d\xc3\xa8cada de 1990 les protestes en contra de les cl\xc3\xadniques avortistes als EUA es van tornar violentes, inicialment amb l\'assassinat del metge\xc2\xa0avortista\xc2\xa0David\xc2\xa0Gunn\xc2\xa0en 1993. Diversos analistes\xc2\xa0pro-vida\xc2\xa0van defensar el fet com\xc2\xa0l\'\xc2\xabexecuci\xc3\xb3\xc2\xa0d\'un\xc2\xa0avortista/assass\xc3\xad\xc2\xbb; d\'altra banda, tamb\xc3\xa9 va haver-hi den\xc3\xbancies d\'aquesta viol\xc3\xa8ncia per part d\'altres veus\xc2\xa0pro-vida. Durant aquesta d\xc3\xa8cada es van produir un total de set assassinats de m\xc3\xa8dics\xc2\xa0avortistes, a m\xc3\xa9s de 17 tirotejos sense v\xc3\xadctima mortal. En 2009, un altre metge\xc2\xa0avortista, George\xc2\xa0Tiller, va ser assassinat per un \xc2\xabfonamentalista religi\xc3\xb3s\xc2\xbb oposat a l\'avortament, despr\xc3\xa9s de sofrir dos atemptats previs. La viol\xc3\xa8ncia, que tamb\xc3\xa9 es va estendre a altres pa\xc3\xafsos com Canad\xc3\xa0, amb esdeveniments com l\'explosi\xc3\xb3 de bombes, l\'incendi provocat, les agressions f\xc3\xadsiques, amenaces de mort, el segrest, o el robatori. Per\xc3\xb2 la seva forma t\xc3\xadpica, va evolucionar des dels enfrontaments directes, cara a cara, en atacs de \xc2\xabllops solitaris\xc2\xbb que\xc2\xa0actuaven\xc2\xa0cometent crims des de llocs desconeguts i per sorpresa._NEWLINE_A Xile, al moviment pro-vida\xc2\xa0se li ha criticat el fet que entre els seus principals l\xc3\xadders es trobin membres del partit de dreta Uni\xc3\xb3 Dem\xc3\xb2crata Independent (UDI), els qui justifiquen o desmenteixen les violacions dels drets humans comeses durant el R\xc3\xa8gim Militar d\'Augusto\xc2\xa0Pinochet. En aquest sentit, es critica la inconsist\xc3\xa8ncia de defensar el dret a la vida que est\xc3\xa0 per n\xc3\xa9ixer, per\xc3\xb2 no els drets dels quals ja estan vius.'